《渔阳老妇歌》
明代·周忱

渔阳老妇白发多，去年归自斡难河。
自言本是田家女，少小姿容众推许。
父母求婚来大都，朱门许嫁不须臾。
良人系出蒙古部，阿翁仕元作枢副。
当时误信媒妁言，论财竟作偏房妇。
含羞俯首半载余，天上兵来北击胡。
百口仓皇夜出塞，散入匈奴部落居。
偷生强欲随风土，旋绾盘头学胡语。
区脱沙中逐井泉，琵琶马上调歌舞。
岂无肉食充黄粱，亦有酥酪为酒浆。
族类不同天性异，触物时时怀故乡。
况当夫死子尚幼，风沙易得红颜丑。
归心一片竟谁知，绝漠穷荒零落久。
前年天子亲北征，单于纳款烟尘清。
往来信使无虚月，老身遂得离边庭。
提携二子到乡邑，村墟改变无亲戚。
吞悲暗忆别家时，别时十七今七十。
角尖高帽窄衣裳，半臂珠络红缨长。
儿童乍见皆掩笑，元季都人同此妆。
今日官家有恩例，给与牛羊赐田地。
太平衣食足耕桑，且保白骨埋渔阳。
独惜生来命何薄，虚掷春光向沙漠。
寄语邻家窈窕娘，早嫁无如故乡乐。

作者简介：（1381—1453）江西吉水人，字恂如，号双崖。永乐二年进士。次年，预读书文渊阁之选。与修《永乐大典》，历刑部主事、员外郎。宣德五年，帝以天下财赋多不理，江南尤甚，思得才力重臣前往整理，以杨荣荐，迁工部右侍郎，巡抚江南，总督税粮。在任二十二年，常屏去驺从，巡行村落，问民疾苦。理欠赋，改税法，屡请减免江南重赋。与苏州知府况钟反复计算，将苏州一府赋自二百七十七万石减至七十二万余石。他府以次减。官至工部尚书，仍巡抚。有《双崖集》。卒谥文襄。